'Ntel 1775 parte del casteło vien adibìa a fabrica par la łavorasión de łe magiòliche e de łe porsełane e dopo 'l 1780 gà traversà un periodo d'oro soto ła diresiòn de Vittorio Amedeo Gioanetti. Ała fin de l'800 ała rinomà industria ceramica s'a fiancà łe fornàxe e łe fiłànde, 'na ròba che gà portà a 'na progresiva cresésta de ła popołasión, co' 'na conseguente espansión del paéxe, e ała necesaria costrusión de edifici publici 'fa el Comùn, łe scołe, l'axiło e ła Caxa del Cotołengo. Par quanto riguarda ła vita culturałe, 'ntel 1847 xe stà fondà ła Filarmonica Vinovexa Giuseppe Verdi, corpo muxicałe bandistico de ła sità, da łóra dagnóra ativo. Segno de progreso e de aquixìa inportansa xe stà anca, 'ntel 1882, ł'inaugurasión de 'na łinea tranviaria che unìva ła stasión de Porta Nova de Torin a Vinovo. 'Ntel 1941 el paexe gà subìo un bonbardamento da parte dei aerei de ła RAF łe cui conseguense xe stàe de tre ferìi e tante caxe desfàe.